b"\n_START_ARTICLE_\nOnly a Northern Song\n_START_SECTION_\nBakgrunn\n_START_PARAGRAPH_\nNorthern Songs Ltd var et selskap som hadde rettighetene til blant annet sangene som Lennon/McCartney skrev. Dick James eide 50\xc2\xa0% av aksjene, mens de resterende 50\xc2\xa0% var fordelt mellom Brian Epstein, John Lennon og Paul McCartney. George Harrison eide ingen aksjer; men grunnet en kontrakt som utl\xc3\xb8p cirka 1968, ble sangene han skrev, eid av Northern Songs Ltd. Teksten til \xc2\xabOnly a Northern Song\xc2\xbb var et sarkastisk spark til den ordningen. I etterkant fors\xc3\xb8kte Harrison \xc3\xa5 tone det ned med at sangen handlet om den hellige byen Liverpool, og at i tillegg til det, var sangen eid av Northern Songs som han ikke eide.\n_START_SECTION_\nInnspilling\n_START_PARAGRAPH_\nDa Harrisons sanger skulle innspilles, var det ofte at de ikke hadde noen ordentlig tittel da de startet opp. I dette tilfelle het sangen \xc2\xabNot Known\xc2\xbb da gruppen startet opp med den 13. februar 1967 i Abbey Road Studios. Ni tagninger med grunnkomp ble festet til teip og den tredje ble valgt ut som den beste. Dagen etter ble tagning 3 overf\xc3\xb8rt til en annen teip (kalt tagning 11) med den forskjell at de n\xc3\xa5 fikk to spor til r\xc3\xa5dighet, slik at Harrison kunne legge p\xc3\xa5 sin vokal to ganger. Noe mer ble ikke gjort f\xc3\xb8r 20. april 1967. \xc3\x85rsaken var at produsent George Martin ikke syntes \xc2\xabOnly a Northern Song\xc2\xbb holdt m\xc3\xa5l til inkludering p\xc3\xa5 Sgt. Pepper's Lonely Hearts Club Band. Han foreslo for Harrison at han m\xc3\xa5tte komme med noe bedre. Harrison var ikke blid for \xc3\xa5 h\xc3\xb8re dette, men det endte med at han kom med \xc2\xabWithin You Without You\xc2\xbb i stedet, og dette var en lettelse for de andre som var involvert i albumet. Men 20. april ble teipen med taging tre tatt fram igjen og de erstattet tidligere opptak med p\xc3\xa5legg av bass, trompet, klokkespill og andre lydeffekter. Siden McCartney ikke var en trompetspiller, ble innsatsen hans deretter. P\xc3\xa5 tagning 11 ble det lagt p\xc3\xa5 mer vokal. Dagen etter tok George Martin og lydtekniker Geoff Emerick og synkroniserte disse to versjonene sammen. P\xc3\xa5 Anthology finnes sangen uten lydeffekter og med andre vokal-innslag enn det som dukket opp p\xc3\xa5 Yellow Submarine i januar 1969. Opptaket g\xc3\xa5r ogs\xc3\xa5 en smule kjappere og avsluttes (tones ned) p\xc3\xa5 tidligere tidspunkt.\n_START_SECTION_\nYellow Submarine Soundtrack\n_START_PARAGRAPH_\nI 1999 kom Yellow Submarine Soundtrack ut. \xc2\xabOnly a Northern Song\xc2\xbb var blant de femten sangene som ble med. Det som var blitt gjort der, var at de opprinnelige firesporsteipene hvor de hadde spilt inn grunnkompene, ble hentet frem og lagt ut p\xc3\xa5 datafiler sammen med de \xc3\xb8vrige p\xc3\xa5legg. Av den grunn kom alle instrumenter og sangstemmer mer tydelig frem."